ຂປລ. ໃນວັນທີ 12 ມັງກອນ 2018, ທີ່ກະຊວງແຜນການ ແລະ ການລົງທຶນ ໄດ້ຈັດພິທີປະກາດການແຕ່ງຕັ້ງພະນັກງານຂັ້ນຮອງກົມ ທີ່ຂຶ້ນກັບກະຊວງແຜນການ ແລະ ການລົງທຶນ ໂດຍການເປັນປະທານຂອງ ທ່ານ ນາງ ຄຳຈັນ ວົງແສນບູນ ຮອງລັດຖະມົນຕີກະຊວງແຜນການ ແລະ ການລົງທຶນ ມີບັນດາຫົວໜ້າກົມ, ຮອງກົມ, ພ້ອມດ້ວຍພະນັກງານ-ລັດຖະກອນ ພາຍໃນກະຊວງເຂົ້າຮ່ວມ. ການປະກາດການຈັດຕັ້ງດັ່ງກ່າວ, ແມ່ນເພື່ອປັບປຸງການຈັດຕັ້ງ ໃຫ້ສອດຄ່ອງກັບພາລະບົດບາດໃໝ່ຂອງກະຊວງ ແຜນການ ແລະ ການລົງທຶນ ແລະ ສອດຄ່ອງກັບຄວາມຮຽກຮ້ອງຕ້ອງການ ຂອງໜ້າທີ່ວຽກງານ ທີ່ພັກ-ລັດທີ່ໄດ້ມອບໝາຍໃຫ້.
ໃນພິທີ່ດັ່ງກ່າວ, ໄດ້ມີການແຕ່ງຕັ້ງ 7 ທ່ານ ຄື ທ່ານ ສິດທິລົດ ຣາຊພົນ ເປັນຮອງຫົວໜ້າສູນຄົ້ນຄວ້ານະໂຍບາຍການພັດທະນາ, ທັງເປັນຜູ້ຮັກສາການ ຫົວໜ້າສູນຄົ້ນຄວ້ານະໂຍບາຍການພັດທະນາ, ທ່ານ ອານົງເດດ ຈັນທະລາດ ເປັນຮອງຫົວໜ້າຫ້ອງການ ຄະນະກຳມະການຮ່ວມມື ລາວ-ຈີນ, ທ່ານ ກອງຄຳ ໄຊສົງຄາມ ເປັນຮອງຫົວໜ້າຫ້ອງການກະຊວງແຜນການ ແລະ ການລົງທຶນ, ທ່ານ ນາງ ພອນທິບ ພານິພົງ ເປັນຮອງຫົວໜ້າກົມນິຕິກຳ, ນາງ ລັດຕະນາ ອິນທະພົນ ເປັນຮອງຫົວໜ້າຫ້ອງການບໍລິ ການປະຕູດຽວ ກົມສົ່ງເສີມການລົງທຶນ ແລະ ທ່ານ ນິດຖາ ບຸບຜາ ເປັນຮອງຫົວໜ້າສູນຝຶກອົບຮົມພະນັກ ງານຄຸ້ມຄອງເສດຖະກິດ-ແຜນການ.
ໃນໂອກາດດັ່ງກ່າວ, ທ່ານ ນາງ ຄຳຈັນ ວົງແສງບູນ ໄດ້ໃຫ້ກຽດໂອ້ລົມຕໍ່ຜູ້ເຂົ້າຮ່ວມ, ໂດຍທ່ານກ່າວວ່າ: ສະເໜີໃຫ້ບັນດາສະຫາຍ ຈົ່ງສືບຕໍ່ຄົ້ນຄວ້າກຳແໜ້ນເນື້ອໃນຈິດໃຈ ຂອງມະຕິກອງປະຊຸມໃຫຍ່ ຄັ້ງທີ X ຂອງສູນກາງພັກ ແລະ ມະຕິກອງປະຊຸມໃຫຍ່ ຂອງອົງຄະນະພັກກະຊວງແຜນການ ແລະ ການລົງທຶນ ຄັ້ງທີ III ໃຫ້ມີຄວາມເຂົ້າໃຈເລິກເຊິ່ງກວ່າເກົ່າ, ເຊື່ອມຊຶມ ແລະ ກຳແໜ້ນແນວທາງນະໂຍບາຍຂອງພັກ, ກົດລະບຽບຂອງລັດ, ພ້ອມທັງນຳໄປຈັດຕັ້ງຜັນຂະຫຍາຍ ຢູ່ໃນຂົງເຂດວຽກງານທີ່ຕົນຮັບຜິດ ຊອບໃຫ້ປະກົດຜົນເປັນຈິງ; ພ້ອມສະເໜີ ໃຫ້ບັນດາສະຫາຍ ສືບຕໍ່ຕັ້ງໜ້າຝຶກຝົນຫລໍ່ຫລອມຕົນເອງ ທາງດ້ານຄຸນທາດການເມືອງ, ຄຸນສົມບັດສິນທຳປະຕິວັດ ໃຫ້ສົມຄູ່ກັບໜ້າທີ່ຕຳແໜ່ງ ທີ່ໄດ້ຮັບມອບໝາຍ, ມີຄວາມເປັນແບບຢ່າງທີ່ດີໃຫ້ແກ່ພະນັກງານ, ຍົກລະດັບຄວາມຮູ້ຄວາມສາມາດດ້ານຕ່າງໆ ໃຫ້ນັບມື້ນັບສູງຂຶ້ນເລື້ອຍໆ.
ຂ່າວ ສົມຫວັງ ພາບໄອ່ຄຳ
ເນື້ອໃນ: ຂປລ